Clíodhna Ní Dhufaigh

Leas-Uachtarán don Ghaeilge

### Bonn na Gaeilge

I mbliana chuir mé tús le scéim darb ainm Bonn na Gaeilge, chun cuidiú a thabhairt do bhalleagraíochtaí an Ghaeilge a chur chun cinn ina n-aontais áitiúla féin. An aidhm a bhí leis an scéim ná spriocanna a leagadh amach do na haontais rudaí ar leith a dhéanamh trí Ghaeilge amháin nó go dátheangach ionas go mbeadh an Ghaeilge níos feiceálaí do mhic léinn agus go mbeadh ról níos lárnaí ag na haontais i gcur chun cinn na teanga ar champas.

Ghlac 11 Aontas páirt sa scéim, idir Aontais a raibh go leor acmhainní acu san Aontas ó thaobh na Gaeilge de, agus Aontais nach raibh aon taithí acu ar cur chun cinn na Gaeilge ar champas. Ní fhéadfainn a bheith níos bródúla as na haontais a ghlac páirt sa scéim i mbliana. Tá dul chun cinn ollmhór déanta is gcur chun cinn na teanga sna haontais, idir ról a chruthú don Oifigeach na Gaeilge, Ainm an Aontais a athrú go Gaeilge, suíomh idirlín a aistriú go Gaeilge agus go leor leor rudaí eile. Ní fhéadfainn a bheith níos bródúla as na haontais uilig a ghlac páirt sa scéim i mbliana.

### An Ghaeilge in AMLÉ

Sa bhliain 2020 thug mé Scéim Teanga nua os comhair na Comhdhála le feabhas a chur ar an méid Gaeilge atá le feiceáil in obair na heagraíochta. Ach táim sásta le rá gur éirigh linn níos mó na an méid a bhí luaite sa scéim. Tháinig ardú suntasach ar an méid Gaeilge a bhí le feiceáil ar na meáin shóisialta san eagraíocht agus tá mé fíorbhuíoch as an gCoiste Gnó as an méid oibre atá curtha isteach acu leis an teanga i mbliana. Don chuid is mó d’fheachtas AMLÉ bhí grafaicí agus eolas ar fáil go dátheangach, agus méadú suntasach ar líon na n-aoichainteoirí le Gaeilge a bhí i láthair ag imeachtaí AMLÉ ar nós Traenáil Bhándearg, Mná i gCeannas agus EMpower. Tá níos mó daoine le cloisteáil ag an gComhairle Náisiúnta ag baint úsáide as a gcuid cúpla focal agus tá súil agam go mbeadh ról lárnach ag an nGaeilge in obair na heagraíochta amach anseo.

### Imeacht d’Fhoghlaimeoirí

I mí na Samhna d’eagraigh mé imeacht do dhaoine atá ag iarraidh an Ghaeilge a fhoghlaim darb ainm ‘I Wish I Could Speak Irish But’ seo an chéad imeacht a bhí á reáchtáil againn ar líne agus chláraigh níos mó ná 200 duine don imeacht, chomh maith leo siúd a bhí ag breathnú ar an gcraoladh beo. Bhí Osgur Ó Ciardha, duine de bhunaitheoirí an Pop Up Gaeltacht, mar chathaoirleach ar an bpainéal agus bhí Ciara Ní É, Ciarán Wadd agus Rút Ní Theimhneáin linn ag labhairt faoi na buntáistí a bhaineann leis an nGaeilge a fhoghlaim, agus na bealaí is fearr le dul i ngleic leis an diúltachas a chloistear sna meáin Bhéarla faoi fhoghlaim na Gaeilge. Bhí an-rath ar an imeacht seo agus sílim go bhfuil gá le níos mó imeachtaí mar seo a reáchtáil go háirithe do mhic léinn a bhfuil spéis acu sa teanga ach níl aon mhuinín acu í a labhairt.

### An Coiste Cultúrtha

Toisc an Chomhairle Náisiúnta a bheith ar líne don bhliain uilig. Rinneamar cinneadh an Coiste Cultúrtha agus Grúpa Oibre na Gaeilge ag an gComhairle Náisiúnta a thabhairt le chéile. Bhí 23 duine tofa chuig an gCoiste i mí Iúil agus tá an-fhorbairt feicthe agam i rannpháirtíocht an choiste, go háirithe agus cuid mhór rudaí ag tarlú ar líne i mbliana.

### An Ghaeilge ó Thuadh

Bhí deis cheart againn i mbliana grúpa oibre na Gaeilge ANML-AMLÉ a reáchtáil agus ba mhaith liom buíochas ó chroí a ghabháil le hUachtarán ANML-AMLÉ agus le Conradh na Gaeilge as an gcuidiú ar fad atá tugtha acu dom bheith níos gníomhaí ar chearta teanga ó Thuadh. Is mór dom an deis a bheith agam plé le mic léinn ó Thuadh ar bhonn rialta agus tá sé ríthábhachtach ní hamháin don Ghaeilge ach don chaidreamh idir mic léinn ANML-AMLÉ agus AMLÉ.

### An Ghaeilge sa Chóras Oideachais

An aidhm is mó a bhí agam nuair a thosaigh mé mo dara téarma sa ról ná feachtas a reáchtáil ar an nGaeilge sa chóras oideachais agus stocaireacht a dhéanamh ina leith. Chuir mé Tuairisc ar Mhúineadh na Gaeilge le chéile agus seoladh é sin ar an 10 Márta ar líne. Tháinig roinnt mhaith fíricí tábhachtacha ón taighde ar mheon an phobail ar mhúineadh na Gaeilge go háirithe ag leibhéal na hArdteiste agus i nGaelscoileanna. An rud ba shuimiúla ná meon na ndaoine a d’fhreastail ar Ghaelscoileanna agus scoileanna lán-Ghaeilge sa Ghaeltacht ar an gcaighdeán Gaeilge a bhí acu tar éis na bunscoile agus tar éis na meánscoile.

### Seimineár na Gaeilge

Bliain thar a bheith eisceachtúil a bhí ann i mbliana dár ndóigh le COVID bhí an saol curtha bun os cionn. Don chéad uair riamh bhí Seimineár na Gaeilge á reáchtáil againn ar líne agus chláraigh 70 duine le freastal ar na himeachaí. Bhí 7 seisiún againn ar ghnéithe áirithe den teanga idir an éagsúlacht i bpobal na gaeilge, cur chun cinn na Gaeilge in Oirthear Bhéal Feirste, An Ghaeilge agus an Disléise, Taispeántas Draig, Gairmeacha le Gaeilge, Pleanáil Teanga 101 agus Plé le mic léinn Ghaeltachta agus bhí neart plé suimiúil thar an dá lá éagsúla.

### Mic Léinn Ghaeltachta

Ceann de na rudaí ar theastaigh uaim a dhéanamh i mo dara téarma ná caidreamh níos láidre a chothú idir AMLÉ agus mic léinn ó na ceantair Ghaeltachta. D’éirigh le rún ag an gComhairle Náisiúnta agus cuireadh tús leis na grúpaí fócais do mhic léinn Ghaeltachta. Ghlac 6 mac léinn páirt sna grúpaí fócais agus fuaireamar go leor aiseolas faoi chonas feachtais a reáchtáil níos fearr agus díriú ar mhic léinn Gaeltachta mar spriocghrúpa áirithe. Táim ag tnúth go mór le dul chun cinn an ghrúpa seo a fheiceáil sa todhchaí.

### Slán

Mar fhocal scoir ba mhaith liom slán a rá libh tar éis dhá bhliain iontacha. Tá an Ghaeilge bheo in AMLÉ, tugaigí aire di.